MOP OBSERVA ESTRADA LAGA-BAGUIA, BA KONSTRUSAUN PROJETU ORSAMENTA ONA IHA OJE 2021 INKLUI PONTE SAMALARI
<p>BAGUIA, 08 JULLU 2021: S. Exa, Ministru Obras Públikas (MOP), Arq. Salvador Eugénio Soares dos Reis Pires, akompaña husi Diretór Jerál Administrasaun no Finansas (DJAF), Sr. Januário Patrício Barbosa, no Vogál Institutu Jestaun Ekipamentu (IJE), Sr. Abrão Perreira, iha Kinta-feira ne’e hala’o vizita traballu ba munisípiu Baukau hodi haree no observa direita kondisaun estrada ligasaun husi postu administrativu Laga ba postu administrativu Baguia ne’ebé kondisaun grave, inklui mota iha suku Samalari ne’ebé defikulta tebes komunidade halo viajen ba mai.
Sr. Ministru informa katak orsamentu ba konstrusaun estrada Laga-Baguia, Ministériu Obras Públikas orsamenta ona iha Orsamentu Jerál Estadu (OJE) tinan fiskál 2021 nian inklui ba ponte Samalari ne’ebé daudauk ne’e nia Dezeñu Enjenária Detalladu tama ona iha faze esbosu finál hein verifikasaun husi Ajénsia Dezenvolvimentu Nasionál (ADN), hafoin ne’e sei lori ba Konsellu Administrasaun Fundu Infraestrutura (KAFI) aprova, no kontinua ba iha Komisaun Nasionál Aprovizionamentu (KNA) hodi prosesa prosesu tenderizasaun.
“Estrada munisipál importante ida mak Laga-Baguia, inklui ohin ita haree mota Samalari ita tenke halo ponte ida, ne’ebé iha 2019 ita tau estudu, tama ona iha faze esbosu finál, espera kata depois faze esbozu finál ne’e, ita hein ADN nia verifikasaun husi prosesu administrativu sira ne’e, ne’ebé kuandu lais liu ita sei lori ba Konsellu Administrasaun Fundu Infraestrutura, iha ne’eba see konsellu ne’e fó ona bensaun ka aprova trosu ne’e ita bele lori ba atraves CNA bele loke tenderizasaun, bainhira ita hetan manán na’in ita bele lansa ona. Atu informa mós katak aliende prosesu dezeñu ne’ebé mak enkursu hela, ita orsamenta ona iha orsamentu 2021 ne’e ba atu inisia prosesu konstrusaun,”Sr. Ministru Obras Públikas informa hafoin hala’o observasaun direita ba kondisaun estrada Laga-Baguia, no ko’alia ho komunidade Buibela no Lena, suku Afaloikai nian.
Tanba ne’e, husi prosesu verifikasaun ba dezeñu, inklui hetan ona aprovasaun husi KAFI mak projetu konstrusaun ba estrada trosu Laga-Baguia sei hahú iha tinan ida-ne’e.
Sr. Ministru informa mós ba komunidade kona-ba estrada trosu Uatulari-Laisorulai ne’ebé nia dezeñu prepara ona iha tinan ida-ne’e inklui ponte Sanan iha trosu refere, bainhira dezeñu hotu sei lori ba KAFI aprova no kontinua lori ba tenderizasaun iha KNA bainhira hetan ona manán na’in mak sei mobiliza ba konstrusaun, inklui trosu estrada Uakala-Kelikaoi-Ossu mós iha ona prosesu dezeñu. Kona-ba trosu Baguia-Uatukarbau, iha tinan ne’e halo hela dezeñu, bainhira dezeñu hotu, iha planifikasaun orsamentu 2022 sei tau mós kustu ba konstrusaun bainhira dezeñu preparativus sira remata ona.
MOP husu nafatin ba parte hotu liuliu autoridade lokál no komunidade tomak atu kontribui bainhira konstrusaun ba projetu estrada sira hahú, nune’e, bele fasilita kompañia sira halo projetu ho lais no kualidade ne’ebé di’ak.
</p>
Hafoin observa kondisaun estrada Laga-Baguia, Sr. Ministru ho komitiva kontinua viajen traballu ba aldeia Buibela no Lena, suku Afaloikai haree direita servisu ekipa IJE nian ba normalizasaun estrada iha fatin refere.
Ministru Obras Públikas. Arq. Salvador Eugénio Soares Dos Reis Pires
<a rel="nofollow" class="external text" href="https://www.facebook.com/MOPTL20182023/photos/pcb.1149296538899139/1149296155565844">Ministru Obras Públikas. Arq. Salvador Eugénio Soares Dos Reis Pires</a>